FI Euroopan unionin virallinen lehti CE 65/156

(2004/C 65 E/171)

KIRJALLINEN KYSYMYS E-2453/03

esittäjä(t): Erik Meijer (GUE/NGL) komissiolle

(23. heinäkuuta 2003)

Aihe: Eurostat: ajankohta, jolloin petokset havaittiin ja mahdollisuus tutkia vaivattomasti yritysten kanssa tehtyjä sopimuksia sekä niille myönnettyjä varoja

1. Mistä lähtien komissio on ollut tietoinen Eurostatin yhteyksistä hämäräperäisiin yrityksiin, salassa pidetyistä tileistä, joissa pidetään huomattavia rahamääriä (vähintään 900 000 euroa) tilastotietojen ostoa varten datashopeilta sekä joidenkin työntekijöiden mahdollisuuksista käyttää näitä varoja? Oliko komissio tietoinen näistä seikoista jo vuodesta 1997, vuodesta 1999, vai vasta vuodesta 2001 lähtien? Onko komissio kanssani samaa mieltä, että komission sisäisestä kirjeenvaihdosta, eli kirjeistä ESTAT/G-0/CD/sb/000347 ja PRODI(2000)A/291246.--/1, saa sellaisen käsityksen, että Romano Prodi tiesi asiasta aikaisemmin, kuin komissio on tähän mennessä vahvistanut?

2. Onko komissio tietoinen, että Eurostatin sopimuksiin liittyvät epäsäännöllisyydet voivat koskea myös muitakin yrityksiä (kuten Worldsystems, Eurocost, Eurogramme, TES, GIM, DEBA, Planistat ja CESD), ja että siinä tapauksessa kysymyksessä ovat suuremmat summat? Onko komissio tietoinen, että sisäisestä tilinpitojärjestelmästä Sincomista saadaan pelkästään nappia painamalla selville, millä aikavälillä näillä yrityksillä oli sopimus Eurostatin kanssa, ja mikä oli jokaisen yrityksen sopimuksen arvo? Onko komissio valmis antamaan kysymyksen esittäjälle ja muille Euroopan parlamentin jäsenille kyseiset tiedot?

Pedro Solbes Miran komission puolesta antama vastaus

(22. syyskuuta 2003)

Komissio vastasi näihin kysymyksiin — erityisesti 17. ja 30. kesäkuuta 2003 pidetyissä — talousarvion valvontavaliokunnan kuulusteluissa. Komissio ryhtyi välittömästi asianmukaisiin toimenpiteisiin, kun se tuli tietoiseksi asiasta. Tältä osin komissio kehottaa arvoisaa parlamentin jäsentä tutustumaan komission 9. ja 23. heinäkuuta 2003 tekemiin päätöksiin.

Komission puheenjohtajalle 13. marraskuuta 2000 osoitettu sähköpostiviesti, johon arvoisa parlamentin jäsen viittaa, oli laadittu yleisesti kiistanalaisella tavalla. Sen konkreettinen päämäärä oli myös täysin epämääräinen. Sähköpostiviestin laatija sekoitti viestiinsä erilaisia pohdintoja muun muassa tiettyjen komission jäsenten ja korkea-arvoisten henkilöiden (Monnet, Shumann) rohkeudesta verrattuna muihin välillä hyvinkin vaikeaselkoisiin havaintoihin. Lyhyesti sanottuna asiaa tuntemattoman lukijan oli vaikea ymmärtää viestin todellista tarkoitusta. Tällaisissa asioissa omaksutun käytännön mukaisesti viesti toimitettiin välittömästi kyseiselle yksikölle (tässä tapauksessa Eurostatille) asianmukaisia toimia varten. Eurostat käsitteli viestin tutkittavissa olevan osan eli viestin laatijan ilmaiseman kiinnostuksen Eurocostin sisäistä tarkastusta koskevan raportin mahdollisesta julkaisemisesta. Annettu vastaus kuvaa asian sen hetkistä todellista tilannetta: kyseinen kertomus oli siirretty toimivaltaisille yksiköille, jotka käsittelivät sen tällaisessa tapauksessa sovellettavien luottamuksellisuutta koskevien sääntöjen mukaisesti.

Komissio valtuutti 11. kesäkuuta 2003 sisäisen tarkastuksen toimialan tarkastamaan Eurostatin sopimukset. Komissio vastaanotti 9. heinäkuuta 2003 sisäisen tarkastuksen toimialan ensimmäisen raportin ja budjettipääosaston analyysin Eurostatin sisäisen tarkastuksen laatimista tarkastuskertomuksista. Raportin ja analyysin mukaisesti tehtiin päätökset, joista ilmoitettiin parlamentille. Lisäksi on perustettu Euroopan petostentorjuntaviraston (OLAF) johtajan alaisuudessa toimiva erityisryhmä. Komission 23. heinäkuuta 2003 tekemän päätöksen pohjalta Eurostatin työryhmän (TFES) tehtävänä on valmistella komissiolle raportti Eurostatia koskevista eri hallinnollisista näkökohdista. Eurostatin työryhmä ja sisäisen tarkastuksen toimiala jatkavat työtään. Komission julkituomana aikomuksena on antaa parlamentille säännöllisesti tietoja näistä asioista.

Varainhoitovuoden 2001 vastuuvapauden myöntämismenettelyn yhteydessä komissio on jo ilmoittanut, että se on parhaillaan luomassa sopimuksia koskevaa keskustietokantaa. Arvoisan parlamentin jäsenen pyytämä tieto saadaan tietovarastosovelluksen kautta, joka sisältää tietoa kolmansille osapuolille varatuista budjettimäärärahoista. Vastauksissaan äskettäin esitettyihin muihin parlamentin kysymyksiin komissio on jo antanut yksityiskohtaiset tiedot sitoumuksista ja maksuista useimmille arvoisan parlamentin jäsenen mainitsemille yrityksille.